C 214/46
MT
Il-Ġurnal Uffiċjali tal-Unjoni Ewropea
16.6.2023
L-Erbgħa 18 ta’ Jannar 2023
117.
Jenfasizza l-ħtieġa urġenti li l-proċess ta' djalogu bejn Pristina u Belgrad immexxi mill-UE jiġi intensifikat bl-għan li r-relazzjonijiet bilaterali jiġu normalizzati abbażi tar-rikonoxximent reċiproku; jiddenunzja x-xejra kontinwa ta' azzjonijiet eskalatorji mis-Serbja u mill-atturi sponsorjati mis-Serbja, inkluż permezz ta' imblokki illeġittimi, attakki vjolenti u t-theddida ta' azzjoni militari, bl-għan li jisfurzaw il-konċessjonijiet u jdgħajfu r-Repubblika tal-Kosovo; ifakkar fil-pożizzjoni tiegħu li l-indipendenza tar-Repubblika tal-Kosovo hija irriversibbli u jtenni t-talba tiegħu lill-ħames Stati Membri li għadhom ma għamlux dan biex jirrikonoxxu l-indipendenza tal-Kosovo b'effett immedjat;
118.
Jilqa' pożittivament id-deċiżjoni tal-Kunsill Ewropew li jagħti l-istatus ta' pajjiż kandidat lill-Bożnija-Ħerzegovina fil-15 ta’ Diċembru 2022 bil-patt u l-kundizzjoni li jittieħdu azzjonijiet biex iħejju l-pajjiż għan-negozjati ta' adeżjoni; iħeġġeġ lill-atturi politiċi tal-pajjiż juru impenn u jieħdu passi sinifikanti lejn l-adeżjoni mal-UE billi jmexxu 'l quddiem it-tmien passi fir-rakkomandazzjoni tal-Kummissjoni, jagħmel progress sinifikanti fit-14-il prijorità fundamentali u jimplimenta l-ġabra sostanzjali ta' riformi, fosthom ir-riformi elettorali skont id-deċiżjonijiet tal-qrati nazzjonali u internazzjonali bil-għan li jiġu żgurati l-prinċipji tal-ugwaljanza u tan-nondiskriminazzjoni għall-popli kostitwenti u għaċ-ċittadini kollha kif minqux fil-kostituzzjoni tal-pajjiż u fir-rispett totali tas-sentenza tal-kawża Sejdić u Finci vs Il-Bożnija-Ħerzegovina tat-22 ta' Diċembru 2009 tal-Qorti Ewropea tad-Drittijiet tal-Bniedem (QEDB); jistieden lill-Kummissjoni u lis-SEAE jgħinu lill-Bożnija-Ħerzegovina biex timplimenta malajr il-prijoritjiet fundamentali u tipprevjeni r-rigress lejn il-politiki nazzjonalistiċi tal-passat; itenni l-bżonn li jiġi żgurat ir-rispett sħiħ tad-drittijiet ta' kull ċittadin, indipendentement mill-appartenenza etnika, politika u reliġjuża, konformement mas-sentenzi tal-QEDB, mad-deċiżjonijiet tal-Qorti Kostituzzjonali u mar-rakkomandazzjonijiet tal-Kummissjoni ta' Venezja;
119.
Jiddenunzja r-retorika seċessjonista u l-attività li għaddejja bħalissa fil-Bożnija-Ħerzegovina, inkluża ċ-ċelebrazzjoni tal-istat tal-Bożnija-Ħerzegovina u l-atturi ta' pajjiżi terzi ta' btajjel nazzjonali pproklamati bħala antikostituzzjonali mill-Qorti Kostituzzjonali tal-Bożnija-Ħerzegovina; itenni l-appell tiegħu għall-adozzjoni ta' sanzjonijiet immirati fil-konfront tal-atturi destabbilizzanti fil-Bożnija-Ħerzegovina, inklużi dawk li jheddu s-sovranità u l-integrità territorjali tagħha, b'mod partikolari Milorad Dodik, kif ukoll ta' uffiċjali għolja oħra tar-Repubblika Srpska u uffiċjali minn pajjiżi terzi li jipprovdu appoġġ politiku u materjali għal politiki seċessjonisti; jistieden lill-Istati Membri kollha jiżguraw li tali sanzjonijiet ikunu jistgħu jiġu adottati mill-Kunsill;
120.
Ifaħħar il-ħidma tal-operazzjoni Althea tal-EUFOR u jilqa' pożittivament il-proroga tal-mandat tagħha wara Novembru 2022; ifakkar li din il-missjoni għadha tiżvolġi rwol ċentrali għas-sigurtà u għall-istabbiltà tal-Bożnija-Ħerze­ govina u jitlob lill-UE u lis-sħab internazzjonali tagħha jżidu l-kapaċità tagħha;
121.
Josserva li l-Kunsill irrikonoxxa fil-Boxxla Strateġika li s-sigurtà u l-istabbiltà fil-Balkani tal-Punent kollha għadhom mhumiex ċertezza u li hemm riskju ta' riperkussjonijiet potenzjali mid-deterjorament attwali tas-sitwazzjoni tas-sigurtà Ewropea; ifakkar li l-Boxxla Strateġika tappella għall-appoġġ favur is-sovranità, l-għaqda u l-integrità territorjali tal-Bożnija-Ħerzegovina;
122.
Huwa mħasseb biż-żmien, bil-kontenut u bil-mod ta' introduzzjoni tal-modifiki għal-liġi elettorali tal-BożnijaĦerzegovina u għall-kostituzzjoni tal-Federazzjoni tal-Bożnija-Ħerzegovina li ġew proposti dakinhar tal-elezzjoni mir-Rappreżentant Għoli għall-Bożnija-Ħerzegovina, u li jirriskjaw li jimminaw il-leġittimità demokratika u li jikkonsolidaw in-nazzjonaliżmu etniku;
123.
Jisħaq fuq il-bżonn li l-pajjiżi kandidati u potenzjalment kandidati tal-Balkani tal-Punent jallinjaw totalment il-politiki tagħhom mal-PESK tal-UE u jistieden lill-Kummissjoni u lill-Istati Membri jużaw il-PESK bħala strument biex iżidu l-kooperazzjoni mal-pajjiżi tal-Balkani tal-Punent; jenfasizza li l-pajjiżi li jixtiequ jidħlu fl-UE jeħtiġilhom jallinjaw totalment mal-valuri fundamentali u mal-politiki komuni fid-dawl tal-gwerra ta' aggressjoni illegali tar-Russja; jenfasizza li d-drittijiet tal-bniedem u d-dinjità umana mhumiex negozjabbli u li għaldaqstant il-pajjiżi kandidati għandhom jintegraw id-drittijiet tal-persuni b'diżabbiltà, tal-komunità LGBTI+, tan-nisa u tal-bniet u tal-gruppi vulnerabbli l-oħra fis-setturi u fil-politiki kollha; jitlob li jkun hemm kollaborazzjoni aktar stretta bejn l-UE u l-pajjiżi kandidati u potenzjalment kandidati tal-UE fil-qasam tas-sigurtà u d-difiża;
124.
Għadu mħasseb ħafna bir-rapporti skont liema il-Kummissarju għall-Viċinat u t-Tkabbir qiegħed deliberatament jipprova jevita u jdgħajjef iċ-ċentralità tar-riformi demokratiċi u tal-istat tad-dritt fil-pajjiżi kandidati għall-adeżjoni mal-UE; iħeġġeġ lill-Kummissjoni tagħti bidu għal investigazzjoni indipendenti u imparzjali biex taċċerta jekk il-kondotta u l-politiki li ppersegwa l-Kummissarju għall-Viċinat u t-Tkabbir jikkostitwux ksur tal-Kodiċi ta' Kondotta għall-Membri tal-Kummissjoni u tal-obbligi tal-Kummissarju skont it-Trattati;